ஜதின் கோஸ்வாமி

ஜதின் கோஸ்வாமி (Jatin Goswami) (பிறப்பு: ஆகத்து 2,1933) ஒரு இந்திய நடனக் கலைஞரும் நடன இயக்குநரும் ஆவார், இவர் சத்ரியாவின் பாரம்பரிய நடன வடிவத்தின் முக்கிய நிபுணர்களில் ஒருவராக அறியப்படுகிறார். இவர் குவகாத்தியில் உள்ள சத்ரியா அகாதெமியின் நிறுவனர் இயக்குநராகவும், அதன் ஆலோசனைக் குழுவின் உறுப்பினராகவும், சங்கீத நாடக அகாதமி பொதுக் குழுவின் முன்னாள் உறுப்பினராகவும் உள்ளார். இவர் அலோக் ஷில்பி சங்கா என்ற நடன அகாதமி மற்றும் பிரக்ஜோதி கலா பரிஷத் என்ற கலாச்சார அமைப்பின் நிறுவனரும் ஆவார். இவர் 2004-ஆம் ஆண்டில் சங்கீத நாடக அகாதெமி விருதைப் பெற்றுள்ளார். சத்ரியா நடனத்திற்கு இவர் செய்த பங்களிப்புகளுக்காக இந்திய அரசு அவருக்கு 2008 ஆம் ஆண்டில் நான்காவது மிக உயர்ந்த குடியியல் விருதான பத்மசிறீ மற்றும் 2025 ஆம் ஆண்டு பத்ம பூசண் விருதுகளை வழங்கியது.

 வாழ்க்கை வரலாறு 
ஜதின் கோஸ்வாமி 1933 ஆம் ஆண்டு ஆகத்து 2 அன்று தரனிதர் தேவ் கோஸ்வாமி மற்றும் சந்திரப்ரோவா தேவிக்கு வடகிழக்கு இந்திய மாநிலமான அசாமில் கோலாகாட் மாவட்டத்தில் உள்ள டெர்கானுக்கு அருகிலுள்ள ஆதார் சத்ரா என்ற கிராமத்தில் பிறந்தார். சத்ரியாவில் அவரது தொடக்க கால பயிற்சி இவரது தந்தையின் கீழ் இருந்தது, ஆனால் பின்னர், கோபிராம் பயான், பாபுலா பயான் ஆகிய  இரு நன்கறியப்பட்ட சத்ரியா நடன ஆசான்களிடமிருந்தும், அத்துடன் பிஷ்ணுபிரசாத் ரபா, தத்தா முக்தியார், ரசேஸ்வர் சைக்கியா பார்பயான் ஆகியோரின் கீழும் வெவ்வேறு நேரங்களில் பயிற்சி பெற்றார். 1953 ஆம் ஆண்டில், இவர் தனது சொந்த ஊரில் அலோக் ஷில்பி சங்கா என்ற தனது சொந்த நடன அகாதமியை நிறுவினார். கூடவே, தனது நடனப் பயிற்சியைத் தொடர்ந்தார், கணேஷ் ஹிராலாலிடமிருந்து கதக் மற்றும் அடோம்பா சிங்கிடமிருந்து மணிப்பூரி நடனம் கற்றுக்கொண்டார்.

சத்ரியா நடனத்தின் மீது தனது கவனத்தைத் திருப்பி, 1962 ஆம் ஆண்டில் கலாகுரு பிஷ்ணு பிரசாத் ரபா, ரோக்ஸேஸ்வர் சைக்கியா பார்பயான் ஆகியோருடன் இணைந்து நடனத்தை மேம்படுத்துவதற்கான கலாச்சார அமைப்பான பிரக்ஜோதி கலா பரிஷத்தை நிறுவினார். நாட்டின் பல்வேறு பகுதிகளில் பட்டறைகள் மற்றும் நிகழ்ச்சிகளை நடத்துவதில் ஈடுபட்டுள்ள ஒரே சத்ரியா கலைஞராக கோஸ்வாமி அறியப்படுகிறார். 1994 ஆம் ஆண்டில், இவர் சங்கீத நாடக அகாதமி பொதுக் குழுவில் உறுப்பினராக நியமிக்கப்பட்டார், மேலும் 2000 ஆம் ஆண்டில் அகாதமியால் சத்ரியாவை ஒரு பாரம்பரிய நடன வடிவமாக அறிவிப்பதற்கான முயற்சிகளுக்கு இவர் பங்களித்தார். இந்தியாவிலும் வெளிநாட்டிலும் பல இடங்களிலும் இவர் நிகழ்ச்சிகளை நிகழ்த்தியுள்ளார். மேலும் சத்ரியா நடனம் குறித்த ஐந்து புத்தகங்களை வெளியிட்ட பெருமைக்குரியவர் ஆவார். மதி அகோரா, நிருத்ய பரிபாசிக் சப்தா மற்றும் சங்க்யா, ஜுமுரா நாச்-நாடு பன்ஜீ நிருத்யார் சிக்சா மற்றும் நிருத்யர் பிரதமிக் ஹஸ்த பரிச்சயா ஆகியவை அந்த ஐந்து புத்தகங்களாகும். 2000 ஆம் ஆண்டில், குவகாத்தி, சங்கீத நாடக அகாதமி ஆதரவின் கீழ், சத்தியா அகாதமி தொடங்கப்பட்டபோது, இவர் அந்நிறுவனத்தின் முதல் இயக்குநராக தேர்ந்தெடுக்கப்பட்டார்.

சங்கரி சங்கீத வித்யாபீடத்தின் நிருத்யச்சார்யா பட்டத்தைப் பெற்ற கோஸ்வாமி, 2004 ஆம் ஆண்டில் சத்ரியா நடனத்திற்கான சங்கீத நாடக அகாதமி விருதைப் பெற்றார். நான்கு ஆண்டுகளுக்குப் பிறகு, இந்திய அரசு இவருக்கு 2008 ஆம் ஆண்டில் பத்மசிறீ என்ற இந்தியாவின் நான்காவது குடியியல் விருதினை வழங்கியது. மேலும், இவர், சுற்றுலா மற்றும் கலாச்சாரத் துறை பாரதியம் சம்மன் விருது (1994), சங்கீத ஜோதி விருது (2004), அசாம் நாட்டிய சன்மிலோன் விருது (1997), சிறந்த நடன இயக்குநர் விருது (1997-98), ஹிராப்ரோவா-சந்திரகாந்தா விருது (2006), நிரித்யா சிரோமோனி விருது, லியோ-எக்ஸ்போ விருது (2010-Sankaracharya Avatar Award), ஆனந்த் மோகன் பகவதி நார்தன் விருது (2010), பபேந்திர நாத் சைக்கியா மொபைல் நாடக விருது (2013-2013), மோகாய் ஓஜா ஸ்ரீஜன் விருது (2015-2015) போன்ற விருதுகளையும் பெற்றுள்ளார்.

 மேலும் காண்க 

 சத்திரியா

 மேற்கோள்கள் 

 வெளி இணைப்புகள் 




பகுப்பு:வாழும் மக்கள்
பகுப்பு:சங்கீத நாடக அகாதமி விருது பெற்றவர்கள்
பகுப்பு:1933 பிறப்புகள்
பகுப்பு:பத்மசிறீ விருது பெற்ற கலைத் துறையினர்
பகுப்பு:பத்ம பூசண் விருது பெற்றவர்கள்